### Какви са размерите на джанта?



Към основните **размери на джанти** се отнасят PCD, монтажен диаметър, ширина на джантата, DIA и офсет(ET).


* PCD - това е диаметърът на окръжността, върху която са разположени центровете на монтажните отвори на джантата и броят им. Например 112 х 5 означава, че диаметъра, на който са разположени центровете на отворите за монтажните **болтове за джанти** е 112, а броят им 5. Този диаметър е основен при монтажа на болтовете и не трябва да се монтират джанти с различен диаметър, дори на един, два милиметра. В противен случай към главината ще се притегне напълно само един болт, а останалите поради несъосие няма да бъдат добре притегнати, което ще доведе до вибрации и повреда на джантата.


За да сте сигурни при подмяна на джанти трябва да знаете как да изчислите PCD по разстоянието между монтажните отвори.


	+ При монтаж с три болта - взема се разстоянието между центровете на два отвора и се умножава по 1,155.
	+ Когато монтажните отвори са четири се взема разстоянието между два съседни отвора и се умножава по 1,414 или се измерва разстоянието между два противоположни, което всъщност е PCD.
	+ При пет монтажни отвора разстоянието между два съседни се умножава по 1,701.
	+ При шест монтажни отвора се измерва между центровото разстояние между два противоположни отвора. Това е в сила за всички четни монтажни отвори.
* Диаметър на джантата - работният диаметър на джантата, върху който ляга гумата.
* Ширина на джантата - разстоянието между вътрешния и външния борд на джантата. Обикновенно обозначението изглежда така: 5 х 14, където 5 е ширината на джантата в инчове, а 14 е диаметъра в инчове.
* DIA - това е диаметърът на централния отвор на джантата. При подмяна с неоргинални джанти този отвор може да е по-голям от оригиналния.
* Офсет на джанта (ET) - ако през джантата прекараме средна вертикална равнина, то разстоянието в милиметри от нея до повърхността, която ляга на главината е така наречения офсет на джантата. Той може да бъде нулев, положителен и отрицателен. При нулев офсет двете равнини съвпадат. Когато офсетът е положителен, колелото
влиза навътре под автомобила, а ширината между колелата намалява. При отрицателен офсет или **минусови джанти** колелата изпъкват, а разстоянието между тях е по-голямо, което прави автомобила по-устойчив. Но всяко изменение води до влошаване на управляемостта и увеличаване на натоварването на лагерите на главините и окачването.


